**Ο Γάτος με τις 9 Ουρές** (ιταλικά: *Il gatto a nove code*) είναι ιταλική τζάλο ταινία του 1971, σε σκηνοθεσία του Ντάριο Αρτζέντο. Είναι προσαρμογή της ιστορίας των Νταρντάνο Σακέτι, Λουίτζι Κότσι και Μπράιαν Έντγκαρ Ουάλας. Πρωταγωνιστούν οι Τζέιμς Φρανσίσκους, Καρλ Μάλντεν και Κατρίν Σπάακ.

Παρά το γεγονός ότι είναι το δεύτερο μέρος της "Τριλογίας των Ζώων" του Αρτζέντο (μαζί με *Το Πουλί με τα Κρυσταλλένια Φτερά* και *Τέσσερις Μύγες σε Γκρι Βελούδο*), ο τίτλος "ο γάτος με τις 9 ουρές" δεν παραπέμπει άμεσα σε πραγματικό γάτο, ούτε σε μαστίγιο με εννιά λουριά, αλλά αναφέρεται στον αριθμό των στοιχείων που οι πρωταγωνιστές ακολουθούν, για να λύσουν το μυστήριο των φόνων.

Ενώ ήταν επιτυχημένη στην Ευρώπη, απορρίφθηκε στις Ηνωμένες Πολιτείες. Ο Αρτζέντο παραδέχθηκε στο βιβλίο *Broken Mirrors, Broken Minds: The Dark Dreams of Dario Argento* ότι δεν έμεινε ευχαριστημένος με την ταινία, και έχει αναφέρει πολλές φορές ότι είναι η λιγότερο αγαπημένη του.

Υπόθεση
-------

Ο Φράνκο "Μπισκοτίνο" Αρνό (Καρλ Μάλντεν), ένας τυφλός μεσήλικας περπατάει έξω το βράδυ με την ανιψιά του Λόρι (Τσίντσια Ντε Καρόλις) όταν κρυφακούει κατά λάθος έναν άνδρα σε σταθμευμένο αυτοκίνητο να μιλάει για εκβιασμό. Αφότου ο Φράνκο και η Λόρι επιστρέφουν στο σπίτι, ο άνδρας βγαίνει από το αυτοκίνητο και εισβάλλει σε ένα ιατρικό συγκρότημα, στο Ινστιτούτο Τέρτσι. Την επόμενη μέρα, η αστυνομία και ο δημοσιογράφος Κάρλο Τζορντάνι (Τζέιμς Φρανσίσκους) ερευνούν τη διάρρηξη. Κατά τη διάρκεια ενός διαπληκτισμού ο Κάρλο συστήνεται στον Φράνκο.

Εν τω μεταξύ, ο Δόκτωρ Καλαμπρέζι (Κάρλο Αλιγκέρο) κοιτάζει τα αρχεία στο γραφείο του και τηλεφωνεί σε κάποιον, ο οποίος συμφωνεί να τον συναντήσει. Ο Καλαμπρέζι λέει στην αρραβωνιαστικιά του, Μπιάνκα Μερούζι (Ράντα Ρασίμοβ), ότι γνωρίζει ποιος διέρρηξε το ινστιτούτο και το τι έκλεψε, αλλά δε θέλει να το πει σε κανέναν ακόμη, διότι μπορεί να καταλήξει σε δικό του όφελος και να πάει καλύτερα η καριέρα του. Στο σταθμό τρένου, ενώ μια ομάδα δημοσιογράφων περιμένει να αποβιβαστεί μια διάσημη, κάποιος πλησιάζει τον Καλαμπρέζι και τον σπρώχνει στις ράγες. Η Λόρι διαβάζει την εφημερίδα για τον Φράνκο, στην οποία γράφει για τον "αιφνίδιο θάνατο" του Καλαμπρέζι, περιγράφοντας την φωτογραφία και λέγοντάς του ότι ο Τζορντάνι έγραψε το άρθρο. Οι δυο τους πηγαίνουν στο γραφείο του δημοσιογράφου και τον ρωτάνε αν η φωτογραφία είναι κομμένη. Ο Κάρλο τηλεφωνεί τον Ριγκέτο (Βιτόριο Κόντζια), τον φωτογράφο που τράβηξε την φωτογραφία. Ο Ριγκέτο κοιτάζει την αυθεντική φωτογραφία και βλέπει ένα κινούμενο χέρι στα αριστερά της λήψης. Ενώ ο Ριγκέτο ετοιμάζεται να εκτυπώσει την φωτογραφία, κάποιος τον πνίγει μέχρι θανάτου με ένα κορδόνι. Ο δολοφόνος παίρνει την φωτογραφία, μαζί με όλα τα αρνητικά, και φεύγει. Οι Κάρλο, Φράνκο, και Λόρι φθάνουν και βρίσκουν το πτώμα και τηλεφωνούν στην αστυνομία, όπου ηγείται ο επιθεωρητής Σπίμι (Πιερ Πάολο Καπόνι).

Ο Καρλο και ο Φράνκο επιβλέπουν το ινστιτούτο από απόσταση, ο πρώτος βλέπει μέσα από τα κιάλια και περιγράφει στον Φράνκο τους ανθρώπους που βγαίνουν από το κτίριο: Μομπέλι, Έσον, Καζόνι, Μπράουν, όπως και ο καθηγητής Φούλβιο Τέρτσι (Τίνο Καράνο) και την κόρη του Άννα (Κατρίν Σπάακ). Ο Κάρλο πηγαίνει στο σπίτι του Τέρτσι και δηλώνει την επιθυμία του να μιλήσει για το "ατύχημα" του Καλαμπρέζι. Έπειτα, ο Κάρλο μιλάει με την Άννα και την ρωτάει για το τι συζητούσε εκείνη με τον πατέρας της. Οι δυο τους βγαίνουν για βόλτα με το αυτοκίνητο, αλλά σύντομα διαπιστώνουν ότι η αστυνομία τους ακολουθεί και αυξάνουν την ταχύτητα για να τους ξεφύγουν.

Εν τω μεταξύ, ο Φράνκο και η Λόρι πηγαίνουν να μιλήσουν με την Μπιάνκα, και τους λέει ότι δεν μπόρεσε να βρει κάτι στο σπίτι που να σχετίζεται με τον θάνατο του αρραβωνιαστικού της. Σε ένα τοπικό εστιατόριο, η Άννα λέει στον Κάρλο για την έρευνα του ινστιτούτου σχετικά με την "τροποποίηση του χρωμοσώματος" και για το σύνδρομο Γιάκομπς, όπου το επιπλέον Υ σημαίνει "εγκληματικές τάσεις" σε ένα άτομο. Ο Κάρλο πηγαίνει να δει τον Δόκτωρ Μπράουν (Χορστ Φρανκ) σε ένα κλαμπ, για να του μιλήσει για κάποιον που ήξερε για το μυστικό φάρμακο του ινστιτούτου, γεγονός που δεν ήταν συνταρακτικό για τον γιατρό.

Η Μπιάνκα παίρνει ταξί για να την οδηγήσει στο σταθμευμένο αυτοκίνητο του Καλαμπρέζι. Μέσα, βρίσκει ένα μικροσκοπικό σημείωμα με λεπτομέρειες για την θανάσιμη συνάντηση στον σταθμό. Τυλίγει το σημείωμα και το βάζει μέσα στο μενταγιόν της. Η Μπιάνκα τηλεφωνεί στον Φράνκο και του λέει ότι γνωρίζει ποιος σκότωσε τον Καλαμπρέζι, αλλά θέλει να του το πει αυτοπροσώπως. Ενώ η Μπιάνκα επιστρέφει στο διαμέρισμά της, ο δολοφόνος της επιτίθεται και την στραγγαλίζει με ένα κορδόνι. Ο δολοφόνος αδειάζει την τσάντα της, αλλά δε βρίσκει τίποτα. Ο Κάρλο λέει στον Φράνκο ότι ανακάλυψε ότι ο Καζόνι απολύθηκε από την προηγούμενη δουλειά του και ότι ο Μπράουν έλαβε πολλά χρήματα. Ο Κάρλο πηγαίνει να δει τον Καζόνι και ο γιατρός του λέει για το "θαυμάσιο φάρμακο" του ινστιτούτου και για το "σχέδιο ΧΥΥ". Έπειτα, ο Κάρλο ρωτάει τον Δόκτωρ Μομπέλι για το ΧΥΥ, και ο γιατρός του λέει ότι όλοι στο ινστιτούτο έχουν εξετασθεί, αλλά τα αποτελέσματα είναι εμπιστευτικά.

Ο δολοφόνος πλησιάζει την εξώπορτα του Κάρλο και κάνει ένεση με σύριγγα σε δύο συσκευασίες γάλακτος, τις οποίες άφησε ο γαλατάς. Ο Κάρλο φτάνει σπίτι και παίρνει τα γάλατα μέσα. Λίγο αργότερα φτάνει στο σπίτι η Άννα και οι δυο τους μιλάνε περισσότερο για την έρευνα και τα αποτελέσματα. Καταλήγουν να κάνουν σεξ. Αμέσως μετά, ο Κάρλο γεμίζει ένα ποτήρι με γάλα από τη συσκευασία, όταν ο Φράνκο τον τηλεφωνεί και του λέει ότι κάποιος αλλοίωσε τη γραμμή αερίου στη σόμπα του, πλημμυρίζοντας το διαμέρισμά του με αέριο μεθανίου και ότι ίσως προσπαθήσει να σκοτώσει και τον Κάρλο. Ο Κάρλο παρατηρεί ότι η συσκευασία του γάλακτος έχει τρύπα (από όπου μπήκε η σύριγγα) και σπάει το ποτήρι, προτού η Άννα προλάβει να πιει.

Την επόμενη μέρα, ο Κάρλο συναντά έναν παλιό του φίλο και πληροφοριοδότη, τον Τζίτζι (Ούγκο Φανγκαρέτζι), για να τον βοηθήσει να να ερευνήσει τη διάρρηξη, η οποία φαίνεται να ήταν δουλειά εκ των έσω. Ο Κάρλο και ο Τζίτζι εισβάλλουν στο σπίτι του Τέρτσι και ανακαλύπτουν ότι η Άννα είναι υιοθετημένη (μέσω ενός ημερολογίου) και ότι ο Τέρτσι την επιθυμούσε ερωτικά. Ο Κάρλο πηγαίνει στο αστυνομικό τμήμα και μαθαίνει από τον Σπίμι ότι η Μπιάνκα συχνά συναντιόταν με τον Μπράουν και ότι οι αστυνομικοί δεν μπορούν να βρουν τον γιατρό. Ο Κάρλο γράφει μια ιστορία στην εφημερίδα ότι ο Μπράουν είναι ύποπτος για την διάρρηξη, και ο πρώην γκέι εραστής του, Μανουέλ (Βέρνερ Πόχτατ) (ο καινούργιος εραστής του Μπράουν) πλησιάζει τον Κάρλο με πληροφορία για το που κρύβεται ο Μπράουν. Ο Κάρλο πηγαίνει στο διαμέρισμα και δέχεται επίθεση από τον Μανουέλ. Ο Κάρλο κερδίζει την μάχη, και βλέπει τον Μπράουν να κείτεται νεκρός στον καναπέ.

Λίγες ημέρες αργότερα, ο Φράνκο επικοινωνεί με τον Κάρλο για το μενταγιόν της Μπιάνκα και υποθέτει ότι το σημείωμα μπορεί να βρίσκεται εκεί μέσα ακόμη. Ο Φράνκο και ο Κάρλο πηγαίνουν στο κοιμητήριο και ανοίγουν τον οικογενειακό τάφο της Μπιάνκα. Ο Κάρλο ανοίγει τον τάφο της, ενώ ο Φράνκο περιμένει στην πόρτα. Ο Κάρλο βρίσκει το μενταγιόν και ανακαλύπτει το σημείωμα πίσω από μια μεταλλική πλάκα και το δίνει στον Φράνκο. Ενώ ο Κάρλο κλείνει τον τάφο, ο δολοφόνος κλείνει την πόρτα της κρύπτης, κλειδώνοντάς τον μέσα, και επιτίθεται στον Φράνκο. Ο δολοφόνος παίρνει το σημείωμα από τον Φράνκο, αλλά ο Φράνκο τον μαχαιρώνει με το μπαστούνι του (το οποίο από κάτω έχει κρυμμένο ένα μαχαίρι). Ενώ ο Φράνκο ανοίγει την πόρτα για να βγει ο Κάρλο έξω, ο δολοφόνος χτυπάει την Λόρι στο κεφάλι και την βάζει στο αυτοκίνητο. Ο Φράνκο και ο Κάρλο βρίσκουν το ταξί που ήταν και ο δολοφόνος και ανακαλύπτουν αίμα στα πίσω καθίσματα. Ο δολοφόνος τηλεφωνεί στον Φράνκο και του λέει να σταματήσουν την έρευνα για την διάρρηξη και τους φόνους, διαφορετικά θα σκοτώσει την Λόρι. 

Ο Κάρλο πηγαίνει στην αστυνομία, για να δηλώσει την απαγωγή και πηγαίνουν στο σπίτι του Τέρτσι. Κατά τη διάρκεια της επίσκεψης, η Άννα κατεβαίνει τις σκάλες με έναν γύψο δεμένο στο χέρι της. Ο Κάρλο λέει στην Άννα ότι ξέρει για την αιμομικτική σχέση με τον θετό πατέρα της και εκφράζει την υποψία του για το περιστατικό με το γάλα (η Άννα κρατούσε για κάποιο διάστημα το ποτήρι με το δηλητηριασμένο γάλα χωρίς να το πιει). Αλλά η Άννα ισχυρίζεται ότι έκοψε το χέρι της με το σπασμένο βάζο και δεν βρισκόταν καν στο κοιμητήριο. Έπειτα, φθάνει ο Τέρτσι και επαληθεύει την ιστορία της.

Ο Κάρλο και η αστυνομία καταφθάνουν στο ινστιτούτο του Τέρτσι και ερευνούν για τη Λόρι, αλλά δε βρίσκουν τίποτα. Ωστόσο, ο Κάρλο βλέπει να στάζει αίμα η οροφή σε ένα από τα δωμάτια. Σκαρφαλώνει στην οροφή και βρίσκει τον Καζόνι με μια πληγή στο στομάχι του, να πηγαίνει στο δωμάτιο που κρατάει κλεισμένη την Λόρι, έτοιμος να την μαχαιρώσει. Ο Κάρλο αντιμετωπίζει την Καζόνι, αλλά τον μαχαιρώνει στο στήθος. Η αστυνομία φθάνει στην οροφή και κυνηγά τον Καζόνι. Ο Φράνκο τον σταματά με το αιχμηρό του μπαστούνι και ο Καζόνι ομολογεί ότι σκότωσε τον Καλαμπρέζι και τους υπολοίπους, για να καλύψει το γεγονός ότι οι εξετάσεις του βγήκαν θετικές ως προς το ΧΥΥ χρωμόσωμα και ότι ο Καλαμπρέζι τον εκβίαζε. Όταν ο Φράνκο ρωτάει για την Λόρι, ο Καζόνι του λέει ότι την σκότωσε. Οργισμένος, ο Φράνκο χτυπάει τον Καζόνι με το μπαστούνι, με αποτέλεσμα να πέσει κάτω στον ανελκυστήρα και να πεθάνει, ενώ η πλέον ελεύθερη Λόρι φωνάζει τον θείο της.

Ηθοποιοί και χαρακτήρες
-----------------------

* Τζέιμς Φρανσίσκους ως Κάρλο Τζορνάνι
* Καρλ Μάλντεν ως Φράνκο "Μπισκοτίνο" Αρνό
* Κατρίν Σπάακ ως Άννα Τέρτσι
* Πιερ Πάολο Καπόνι ως Επιθεωρητής Σπίμι
* Χορστ Φρανκ ως Δόκτωρ Μπράουν
* Ράντα Ρασίμοβ ως Μπιάνκα Μερούζι
* Τίνο Καράρο ως Καθηγητής Φούλβιο Τέρτσι
* Τσίντσια Ντε Καρόλις ως Λόρι
* Άλντο Ρετζάνι ως Δόκτωρ Καζόνι
* Κάρλο Αλιγκέρο ως Δόκτωρ Καλαμπρέζι
* Βιτόριο Κόντζια ως Ριγκέτο
* Ούγκο Φανγκαρέτζι ως Τζίτζι
* Τομ Φέλεγκι ως Δόκτωρ Έσον
* Εμίλιο Μαρκιζίνι ως Δόκτωρ Μομπέλι
* Βέρνερ Μινγκότσι ως άντρας του Σπίμι
* Κοράντο Όλμι ως Μορσέλα
* Πίνο Πάτι ως Μπαρμπέρης

Παραπομπές
----------

1. ↑  Shipka, σελ. 102.
2. 1 2 3 4 5 6 7  «Die neunschwänzige Katze». Filmportal.de. Αρχειοθετήθηκε από το πρωτότυπο στις 1 Δεκεμβρίου 2015. Ανακτήθηκε στις 26 Νοεμβρίου 2015.
3. ↑  «Cat o' Nine Tails» (στα αγγλικά). *Electric Sheep*. 2011-09-27.. Ανακτήθηκε στις 2017-04-12.
4. ↑  Luther-Smith,Adrian (1999). *Blood and Black Lace: The Definitive Guide to Italian Sex and Horror Movies*. Stray Cat Publishing Ltd. p. 20
5. ↑  DiVincenzo, Alex (27 Ιανουαρίου 2011). «Dario Argento's The Cat o' Nine Tails coming to Blu-ray - Horror Movie News | Arrow in the Head». *joblo.com*. Ανακτήθηκε στις 6 Αυγούστου 2012.

Εξωτερικοί σύνδεσμοι
--------------------

* *Ο Γάτος με τις 9 Ουρές*   στην IMDb
* *Ο Γάτος με τις 9 Ουρές* στο Rotten Tomatoes